Skoolhoof glo in skokfoto’s met leerlingeArgieffoto Skokkende beeldmateriaal van ŉ voormalige hoërskoolhoof van die Oos-Rand wat glo leerlinge in sy kantoor seksueel misbruik het, het vandeesweek soos ŉ veldbrand op sosiale media versprei. Panyaza Lesufi, Gautengse LUR van onderwys, het met “teleurstelling en afgryse” op die video en foto’s gereageer en die departement gemaan om ŉ ondersoek van stapel te stuur. “Ons voorlopige ondersoek dui daarop dat die skoolhoof in Oktober 2017 bedank het en sy laaste dag aan diens was op 15 Januarie. Hy is nie meer in die diens van die departement nie, ons gaan hom egter by die Suid-Afrikaanse Raad vir Opvoeders (Saro) aanmeld sodat hy onmiddellik van die rol geskrap word,” het Steve Mabona, Lesufi se woordvoerder, in ŉ verklaring gesê. Die departement sal die skool Maandag besoek om die nodige ingryping te doen. Die span sal berading aan die leerders wat geraak is verskaf en die ouers bystaan om die beweerde dade by die polisie aan te meld. Die DA het die “walglike gedrag” ook ten sterkste veroordeel. “Dit is ŉ absolute skande dat ŉ skoolhoof wat veronderstel is om ŉ ware leier en ŉ voog te wees, betrokke is by hierdie soort gedrag,” het Khume Ramulifho, DA-LP, gesê. “Ons verwelkom die feit dat die sekspeshoof reeds bedank het, maar sy dade mag nie ongestraf bly nie. Hy het hierdie leerlinge van hul onskuld ontneem en moet die volle mag van die gereg in die gesig staar.” Die DA het gesê die hoof se naam moet genoem en verneder word en het versoek dat ŉ kommissie van ondersoek die omvang van seksuele misbruik by skole in Gauteng ondersoek. Die DA het gesê die skoolhoof was glo verbonde aan ŉ hoërskool in Reigerpark.